ہشام بن عاص

حضرت ہشام بن العاص رضی اللہ عنہ حضرت عمرو ابن العاص رضی اللہ عنہ کے بھائی ہیں۔
 نام و نسب 
ہشام نام،ابومعیط کنیت، سلسلۂ نسب یہ ہے،ہشام بن عاص بن وائل ابن ہاشم بن سعید بن سہم قرشی ، اموی، مشہور صحابی عمرو بن عاص فاتح مصر کے چھوٹے بھائی تھے۔استیعاب:2/611
سير أعلام النبلاء الصحابة رضوان الله عليهم هشام بن العاص المكتبة الإسلامية. وصل لهذا المسار في 16 فبراير 2016 

 اسلام و ہجرت 
خوش بختی اور بدبختی عمر کے تفاوت پر منحصر نہیں،گو ہشام ، عمرو بن العاص سے عمر میں چھوٹے تھے؛لیکن ان کی قسمت ان سے زیادہ اوران کا بخت ان سے زیادہ بیدار تھا؛ چنانچہ عمرو بن العاص جب کفر میں تھے، اس وقت ہشام نے اسلام کو قبول کیا، اسلام کے بعد مہاجر قافلہ کے ساتھ حبشہ گئے،کچھ دنوں رہ کر آنحضرت ﷺ کی ہجرت کی خبر سن کر مکہ واپس آئے، یہاں سے پھر مدینہ کا قصد کیا ؛لیکن باپ اور اہل خاندان نے قید کر دیا، عرصہ تک محصور رہے، غزوۂ خندق کے بعد موقع ملا تو مدینہ آئے۔مستدرک حاکم:3/240
 غزوات 
غزوہ بدر، غزوہ احد اور غزوہ خندق وغیرہ کی لڑائیاں ان کے ایام اسیری میں ختم ہو چکی تھیں، البتہ غزوہ خندق کے بعد جتنے معرکے پیش آئے سب میں داد شجاعت دی۔
(مستدرک حاکم:3/240)
 عہد خلفاء 
ہشام بن عاص رضی اللہ تعالیٰ عنہ اس خاندان کے ارکان تھے،جو سپہ سالاری کے عہدہ جلیل کا حامل اور اپنی شجاعت و شہامت میں ممتاز تھا، اس لیے تلواروں کی چھاؤں میں ان کی نشو و نما ہوئی تھی، آنحضرت ﷺ کی وفات کے بعد حضرت ابوبکرؓ صدیق کے عہدِ خلافت میں ان کی تلوار کے جوہر چمکے،پھر عہدِ فاروقی میں شام کی مہم میں شریک ہوئے، ایک ہی دو معرکوں کے بعد اجنادین کا معرکہ پیش آیا، اس میں قبقلاء اور تذارق رومی سپہ سالار ایک لشکر جرار کے ساتھ اجنادین میں مسلمانوں کے مقابلہ میں آئے، جمادی الاولیٰ 13ھ میں دونوں کا سخت مقابلہ ہوا، (ابن اثیر :2/320) مسلمانوں میں کچھ کمزوری پیدا ہوچلی تھی، ہشام ؓ نے دیکھا تو جوش میں آکر سر سے خود اتار کر پھینک دی اور للکار کر بولے مسلمانو! یہ غیر مختون تلوار کے سامنے نہیں ٹھہرسکتے جو میں کرتا ہوں وہی تم کرو، یہ کہہ کر رومیوں کی صفیں چیرتے ہوئے قلب لشکر میں گھستے چلے گئے اور مسلمانوں کو غیرت دلاتے جاتے تھے کہ مسلمانو! میں عاص بن وائل کا بیٹا ہشام ہوں میرے ساتھ آؤ، تم لوگ جنت سے بھاگتے ہو، اسی طرح للکارتے،شجاعت اور بہادری سے لڑتے مارتے شہید ہوئے،(مستدرک حاکم:3/240،شہادت کا ذکر ابن اثیر ،جلد2،وفتوح البلدان بلاذری:120 میں بھی ہے) حضرت عمرؓ کو شہادت کا علم ہوا تو فرمایا خدا ان پر اپنی رحمت نازل کرے، اسلام کے بہترین مددگار تھے۔
(ابن سعد،جزو4،ق1،صفحہ:143)
ہشام کی شہادت کے بعد ایک مرتبہ چند قریشی خانہ کعبہ کے عقب میں بیٹھے ہوئے تھے کہ عمرو بن العاصؓ طواف کرتے ہوئے گذرے، ان کو دیکھ کر لوگوں نے آپس میں سوال کیا کہ ہشامؓ افضل تھے ،یا عمرو بن العاصؓ، عمرو بن العاصؓ نے اس کو سن لیا، طواف ختم کرنے کے بعد آکر پوچھا ،تم لوگ کیا باتیں کرتے تھے،انھوں نے کہا ، تمھارا اور تمھارے بھائی کا مقابلہ کر رہے تھے کہ دونوں میں کون افضل ہے ،کہا میں تم کو ایک واقعہ سناتا ہوں اس سے فضیلت کا انداز ہو جائے گا، ہم اور وہ دونوں یرموک کی جنگ میں شریک ہوئے اور رات بھر شہادت کے لیے دست بدعا رہے، صبح ہوئی تو ان کی دعا کا ثمرہ مل گیا اور میری دعا نا مقبول ہوئی،اس سے تم فضیلت کا اندازہ کرلو۔
(ابن سعد،جز4،ق1:141،اس روایت میں اجنادین کی بجائے یرموک کا نام ہے،غالباً راوی سے سہو ہو گیا ہے یا ان دونوں لڑائیوں کی قربت کی وجہ سے خود عمروبن العاصؓ کو اقتباس ہو گیا ورنہ اجنادین میں ان کی شہادت طے شدہ ہے)
سير أعلام النبلاء الصحابة رضوان الله عليهم هشام بن العاص المكتبة الإسلامية. وصل لهذا المسار في 16 فبراير 2016 

 فضائل 
اسلام کی پختگی کا آخری درجہ ایمان ہے، ہشامؓ کا اسلام اسی درجہ میں تھا،خود زبان نبوت ﷺ نے اس کا اعتراف کیا ہے کہ ابن العاص مومنان یعنی ہشامؓ و عمرؓ۔
(مسند احمد بن حنبل:2/353)

 وفات 
ہشام بن عاص رضی اللہ تعالیٰ عنہ13ھ میں غزوہ یرموک میں شہید ہوئے یعنی خلافت عمر فاروقی رضی اللہ تعالیٰ عنہ میں۔مرآۃ المناجیح شرح مشکوۃ المصابیح، مفتی احمد یار خان نعیمی،نعیمی کتب خانہ، گجرات، جلد8،صفحہ609۔
 حوالہ جات 

زمرہ:635ء کی وفیات
زمرہ:بنو سہم
زمرہ:ساتویں صدی کی عرب شخصیات
زمرہ:مہاجرین حبشہ
زمرہ:صحابہ و صحابیات
زمرہ:13ھ کی وفیات
زمرہ:شہداء جنگ یرموک
زمرہ:قریش کی شخصیات
زمرہ:634ء کی وفیات